Сара Кирш
Тъжен ден

Превод от немски: Венцеслав Константинов, —

chitanka.info

Аз съм тигър сред дъжда

водни струи козината ми браздят

капки в очите ми влизат

Тътря се бавно, подмятам лапи

по „Фридрихщрасе“

и сред дъжда в огън пламтя

Пред колите на червено пресичам

влизам в кафене за горчиво питие

изяждам оркестъра и се люшкам нататък

На „Алекс“[1] рева бясно срещу дъжда

кулата се намокря, загубва си златния пояс

(ръмжа: всеки прави, каквото умее)

Но вече вали цяла седмица

Тъй че съм гневен до пръсване

Фуча и улицата опразвам

после сядам при почтените чайки

Всички те гледат наляво към Шпрее[2]

И когато аз могъщият тигър рева

разбират: мисля че би трябвало тук

да има и други тигри

1967

[1] Кратко име на „Александерплац“ в Берлин, където се издига телевизионната кула. — Б.пр. ↑

[2] Река, преминаваща през Берлин. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.